ראש השנה טז - זמן הדין

# מתי נידונים?

**מהרש"א חידושי אגדות מסכת ראש השנה דף טז עמוד א**

תנא דבי רבי ישמעאל היא כו' בארבעה פרקים כו' כתב **הר"ן** דיש לשאול למה אדם נידון בראש השנה דבשלמא שאר דברים תבואה ופירות כ"א בזמנו נידון כו' אבל אדם למה נידון בראש השנה כו' דבר זה למדנו כו' דתניא בכ"ה באלול נברא העולם כו' ואדם הראשון נברא ביום ו' דהיינו באחד בתשרי כו' בי"א נידון כו' א"ל הקדוש ברוך הוא זה סימן לבניך כשם כו' כך בניך עתידין עומדין לפני בדין ביום זה כו' ואכתי תמיהא לי דתינח לר"א דבתשרי נברא העולם אבל לר"י דאמר בניסן נברא העולם כו' למה אדם נידון בר"ה ונ"ל שרצה המקום כו' ע"ש באורך ואין זה מספיק דלא ידענא אכתי למה נקבע ר"ה באחד לחדש לר' יהושע והנראה דר"י ודאי מודה דכמה דברים נעשו בר"ה שבו נפקדה שרה רחל וחנה ויצא יוסף מבית האסורין ובטלה עבודה מאבותינו במצרים כדאמר בהדיא לעיל בפירקין ולכך נקבע אח"כ ר"ה ליום הדין דזכרון כל מעשה איש בא לפניו דכה"ג נקבע יה"כ לגמר הדין והחתימה לפי שבו נתרצה הקדוש ברוך הוא לישראל לכפר להם על עון העגל וע"פ מדרש הזה דאדם נברא ביום ו' כו' ובי"א נידון יש לכוון הפסוקים שאמר למשפטיך עמדו היום גו' שאמר לעיל מיניה כוננת ארץ ותעמוד ובו ביום שכוננת ארץ ונגמרה הבריאה דהיינו ביום ו' למשפטיך עמדו היום אדם וחוה לדון לפניך כי הכל עבדיך שהוא סימן לבניו שביום הזה לדורות יהיו הכל ביום זה עבדיך ואתה מלך לדונם אז כמ"ש אנו עבדיך ואתה מלכנו וע"כ אומרים מלך במקום אל בר"ה:

**ריטב"א**

**כמאן מצלינן האידנא וכו'.** וא״ת תיפוק ליה אמאי מצלינן האידנא רפאנו ה׳ ונרפא וכוליה תפלת י״ח ר״ל דהתם כיון דצרכי רבים לכ״ע מצלינן להו דגזר דין דצבור מקרע אבל דיחיד הוא דקשיא לן ואסיקנ׳ דאפי׳ תימא כרבנן וכדר׳ יצחק דאפילו ביחיד יפה צעקה אף לאחר גזר דין והאי אוקמיתא עיקר והכי סוגיין בכל דוכתא דתלמודא ואע״ג דלית הלכתא כר׳ יוסי והכי מנהגא דעלמא. והא דמצלינן אקצירי ואמריעי דוקא בחול אבל בשבת לא מצלינן אלא במסוכן ליומו כדכתי׳ בתעניות בס״ד. והא דאמרינן דאדם נידון בר״ה וגזר דין שלו נחתם בי״ה יש לשאול מה הפרש יש בין דין לחתימה דהא סתם נידון היינו לומר פלוני זכאי ופלוני חייב וי״ל דבר״ה רואין דינו אם הוא זכאי או חייב ואומר כך וכך היה חייב אבל אין גוזרין עליו להענישו בדינו עד י״ה:

**תוס'** כמאן מצלינן

**חידושי הר"ן מסכת ראש השנה דף טז עמוד א**

כמאן מצלינן האידנא אקצירי ואמריעי כמאן כר' יוסי. וא"ת ולרבנן מי לא מצלינן רפאנו וברכת השנים. י"ל אין הכי נמי והיינו טעמא לפי שגזר דין דצבור נקרע כדאמרינן לקמן. וכי אמרי' בגמרא כמאן מצלינן אקצירי ואמריעי ביחיד פרטי קאמרינן דגזר דין שלו אינו נקרע. ובהכי אתי שפיר הא דתניא בפ"ק דשבת דר' יהודה כשהיה מבקר את החולה בשבת היה אומר המקום ירחם עליך ועל חולי עמו ישראל אף על גב דר' יהודא ס"ל דאדם נידון בר"ה וגזר דין שלו נחתם ביוה"כ משום דכיון דאמר ליה ועל כל חולי עמו ישראל הו"ל גז"ד דצבו' דנקרע ואין צריך לדחוק ולומר דבשבת שבין ר"ה ויום הכיפורים דוקא עסקינן:

**חידושי אגדות למהר"ל ראש השנה דף טז עמוד א**

\* דתניא הכל נידונין כו'. מסקנא מלתא כי ג' מחלוקת בדבר. וטעמא דכל אחד, כי רבי מאיר סובר דהכל נדונים בר"ה, כי כבר אמרנו לך כי ר"ה הוא עיקר הזמן והוא ראש לכל הזמן, ומפני כן ראוי שיהיה נדון הכל בר"ה כי ר"ה הוא התחלת הראשון והתחלת ההוה והסוף, לכך כל הדין הוא בר"ה. ורבי יהודה סבירא ליה טעמיה דידיה, דודאי ראש השנה הוא ראש לענין התחלה לפיכך ראוי שיהיה ראש לכל הדינין, ואמנם הגמר דין דכיון דמחולקים הם הגמר שכל אחד בזמנו. ותנא דידן סובר כי כיון שהם מחולקים בפסח זמן תבואה וכן כל אחד ואחד בזמנו, כל אחד הוא בזמנו ואין לו עסק עם ר"ה ולפיכך כל אחד ואחד [בזמנו]. וטעמו דרבי יוסי שאמר כי אדם נדון בכל יום, דע לך כי הדין הוא שהקב"ה דן את העולם יהיה מה שיהיה הדין הוא מצד, כי כאשר נוטה האדם אל מה שזולתו מצד הדין וראוי לאבוד או פורענות, הנה הוא נדון במדת הדין לדבר אשר מתחייב בו, וכל זמן שאין מדת הדין שולטת אינו נדון, כי אין המציאות אלא במדת הדין, ומדת הדין הזה הוא מצד התיחסות והתדבקות אל הנמצא, כי כאשר הוא יתברך קרוב אליו אז מדת הדין של הש"י עליו, ולפיכך אמרו חכמים ז"ל (לקמן י"ח א') דרשו ה' בהמצאו קראהו בהיותו קרוב אלו עשרת ימים שבין ר"ה ובין י"ה והקורבה הזאת אין קורבת מקום אלא קורבה מצד התיחסות, ויש לאדם התיחסות דבר מה, מצד מה, ובזמן מה, הנה אותו התיחסות הוא בזמן ר"ה, כי מאותו הצד ימצא התיחסות אליו וזהו מדת הדין אז הוא שולט. ולפיכך נדון בר"ה, כי התיחסות אליו מביא הדין, כי הדין הוא התחייב הדבר מה שראוי שיהיה מצד אמיתת דבר המשפט וזה אינו חל מיד עליו, רק יש לו צד אחר כמו שהתבאר למעלה אשר חל בו הדין. וראוי שיהיה ראש [השנה] יום הדין לבני אדם, מצד כי זה היום עיקר וראש כמו שכתבנו למעלה, ומצד שהוא עיקר הדבר, הנה חל מדת הדין עליו. כי כל דבר שהוא עיקר בו ראוי שיהיה דן, לפי שהדין הדבר שחל על הנדון שכך נותן האמיתת, ונקרא הקדוש ברוך הוא מלך ביום הדין לפי שמצד אשר מלכותו חל על הנמצאים הם נדונים מזה הצד. ויש לכל אחד מן ארבעה פרקים דין בפני עצמו, כי הפסח (אל) הדין על התבואה, כלל הדבר הדין הוא מה שראוי שיהיה במדת הדין, וזה מדת הדין אין כל יום אלא כשנמצא התיחסות. וסבירא ליה לרבי יוסי כי יש לאדם התיחסות אל הש"י בעבור שהאדם הוא כל, ובעבור שהוא כל הנה ראוי שיהיה קרוב אליו הש"י כל יום, ולרבי נתן כל רגע. והחלוק שיש בין רבי יוסי ובין רבי נתן, כי לרבי יוסי יש לאדם דביקות בבוראו כל יום כי ידענו כי האדם נמשך ממדת היום, שכן יש בו רמ"ח אברים במנין וכמנין אברהם שהוא ממדת היום, ולפיכך כאשר האדם יש בו זה לכך סבירא ליה אחר שכל יום ויום יש לו דביקות בבוראו נדון בכל יום, שכן אמרנו למעלה כי המציאות נדון לפי הדביקות, וכן אמר הכתוב (שמות ל"ג) כי לא אעלה בקרבך, רגע אחד אעלה בקרבך וכלתיך שמזה תלמוד כי דביקות השכינה הוא הדין מצד עצמו כי כל דבר אשר קרוב להם אשר הוא אלקי האמת נדון יותר. ואמנם רבי נתן סבירא ליה דנדון הוא בכל רגע, ודעתו הוא כי האדם דבק למעלה ממדות היום ומדריגתו עולה למעלה, כי אף על גב שהוא עצמו ממדות היום, מכל מקום דבק הוא למעלה ממדת היום כי יצא אלקים בחכמה. והיינו דמשני רבי יוסי לקמן עיוני בעלמא, פי' כי אף אני מודה בזה שהאדם דביקתו למעלה מן מדת היום, אך אין זה עיקר שיאמר שיהיה נדון בו לגמרי, אך עיוני בעלמא הוא דבר מה, ומכיון שהוא דבר מה אין זה רק עיוני, אבל אין זה דין כי הדין אינו נמצא רק במה שיש לו דביקות גמור והוא נדון ממנו כי אין הדין רק כמו שאמרנו למעלה. וידוע כי האש כאשר יתקרב אל הדבר שורף, ולפיכך כאשר הש"י מתקרב קרוב יוחסו הוא דן העולם. \*

\* ואתה בן אדם אל תשגיח [על] הפלסופים אשר אמרו, כי איך יתכן שנוי אל הש"י להיות מתקרב פעם בהתיחסות אל העולם ופעם לא, כי אנו אומרים שהוא הכל מצד המקבל והוא האדם המקבל...וזה מחלוקת התנאים כי לתנא דידן יש לו לאדם התיחסות מצד השנה בלבד, ורבי יוסי מעלה מדריגת האדם עד שהוא נדון בכל יום, וזה הוא למעלת האדם...אמנם רבי נתן סבירא ליה כי האדם נדון בכל רגע מצד שהוא מעלה עוד מדריגת האדם אצל מדריגה יותר גבוה כי הש"י ברא האדם בחכמה ובינה מצד זה הוא נדון כל רגע. \*

\* ואתה אל תאמר כי ר' יוסי סבירא לי' דאין האדם נדון בר"ה לגמרי, דא"כ יקשה לך הא דקאמר כמאן מצלינן האידנא וכו', ואיך יתכן זה דהא אנו מתפללין בר"ה זה היום תחלת מעשיך וכו', וא"כ הקדוש ברוך הוא דן בר"ה, אלא אף רבי יוסי סובר דהקב"ה דן האדם בר"ה אלא שהוא דן את האדם בר"ה והדין בר"ה אינו רק כללי לא פרטי כל כך רק שהקב"ה גוזר עליו שיגיע לו בזו השנה המות, והדין הזה חתימתו ביום הכפורים, וכל יום דן אותו שזה היום הוא למיתה או לחיים, ואם הוא מתפלל הרי הוא מבטל הגזירה שנגזר עליו, ויכול לבטל הגזירה שנגזר בר"ה באופן זה, כי אחר שאין הדין בר"ה וגזירתו, רק כי הוא בן מות ולא בן מות לגמרי רק שהוא יהיה נדון עדיין לגמור גזירות היום, וכל יום הוא נדון גם כן. כלל הדבר כי בר"ה נדון, אבל אינו נגמר דין שודאי ימות, כי נשאר עדיין הדין לכל יום, ומכל מקום הדין בר"ה הוא כמעט שנוטה למיתה או לחיים רק שהוא נשאר קצת לדין היום.

**חידושי אגדות למהר"ל ראש השנה דף טז עמוד א**

ולפיכך נראה דודאי שהרבה גזירות שנגזרו על האדם ואין להם גזר דין והם נתחדשו על האדם אחר ר"ה בשביל מעשה שעשה האדם. ואין לך לומר שהש"י גוזר גזירות דוקא בר"ה, דזה אינו רק לענין דין וגזר דין דהוי אליבא דרבי יוסי, אבל בודאי עבירות שהאדם עושה אחר ר"ה אף על גב דלא הוי גמר דין מכל מקום מביא עליו פורענות... לפיכך לא קשיא מכל התפילות שאנו מתפללים, רק מקשה מהא דאנו מצלינן אקצירי ואמריעי דמשמע אכל קצירי ומריעי מתפללין לעולם אקצירי ומרי...ולפיכך הוצרך לתרץ דהוי כרבי יוסי תדע לך דמאי מקשה כמאן מצלינן האידנא הא קיימא לן (שם נ"ה ב') דיש מיתה בלא חטא ויש יסורים בלא עון, ואמאי לא יתפלל כיון דהוי הרבה יסורים בלא דין לגמרי ושמא חולי שלו הוא לפי זה בלא עון...

# שלשה ספרים נפתחים

##### *עולם הזה*

**רמב"ם הלכות תשובה פרק ג הלכה ב**

אדם שעונותיו מרובין על זכיותיו מיד הוא מת ברשעו שנאמר על רוב עונך, וכן מדינה שעונותיה מרובין מיד היא אובדת שנאמר זעקת סדום ועמורה כי רבה וגו', וכן כל העולם כולו אם היו עונותיהם מרובין מזכיותיהן מיד הן נשחתין שנאמר וירא ה' כי רבה רעת האדם...

**השגת הראב"ד** לא כמו שהוא סובר שכשאמרו רשעים נחתמין לאלתר למיתה שמיד מתים, ואינו כן כי יש רשעים חיים הרבה אלא נחתמין לאלתר שלא ימלאו ימיהם שני הדור שנגזרו עליו, ועיקר דבר זה ביבמות (נ').

**דרשה לראש השנה לרמב"ן**

אבל כך הוא הענין הזה, בראש השנה כל באי העולם עוברין לפניו ונדון כל אחד ואחד בעניני העולם הזה, אם זכה לתת לו חיים ושלום ועשר ונכסים וכבוד או נתחייב למות בשנה זו או ליסורין וצער ועוני, כללו של דבר על כל ענין שבגוף ושבעולם הזה כגון בני חיי ומזוני, אבל אינו נידון על הנפש אם תזכה לגן עדן ולחיי העולם הבא או תתחייב לגיהנם ואבדון...וכן בגמרא אמרו שלשה ספרים נפתחין בראש השנה צדיקים גמורים נכתבין ונחתמין לאלתר לחיים רשעים גמורין נכתבין ונחתמין לאלתר למיתה. הזכירו בכאן חיים ומיתה ולא אמרו לגיהנם ולחיי העולם הבא כמו שהזכירו בבריתא הסמוכה שם בשלש כתות ליום הדין

**תורת האדם שער הגמול**

זה שאמרו חכמים בצדיקים גמורים שנכתבים לחיים ורשעים שנכתבין למיתה, לא צדיקים שאין להם עונות, ולא רשעים שאין להם זכיות, שכמה צדיקים מתים לאלתר וכמה רשעים מאריכין ימים בשלוה, והכתוב צווח (קהלת ח') אשר יש צדיקים שמגיע אליהם כמעשה הרשעים, ויש רשעים שמגיע אליהם כמעשה הצדיקים, וכבר אמרו רבותינו (אבות פ"ד) אין בידינו שלות הרשעים אף לא יסורי הצדיקים. אלא כך היא המדה, יש עונות שדינו של הקב"ה ומשפטיו הצדיקים ליפרע עליהם בעולם הזה ויש מהם שהדין ליפרע בעוה"ב, וכן הזכיות יש מהן שבעל הגמול יתברך משלם שכרן בעוה"ז ויש שמשלם שכרן בעולם הבא, וכשאדם חוטא כל השנה ומתלכלך בעונות ומתטנף בחטאים ומתגלגל בפשעים ועושה גם כן צדקות ומעשים טובים, ובאין מעשיו לפני אדון הכל, הוא יתברך שמו שוקל אותן מעשים אלו כנגד אלו. והצדיק שהוא צדיק גמור ממש זוכה לחיים, וכן הרשע שדינו נותן לשלם לו שכר טוב בעוה"ז על מעשה הטוב שעשה נכתב ונחתם לאלתר בר"ה **לחיים**, כלומר שפוסקין לו חיים ושלוה ועושר ונכסים וכבוד, נמצא זה צדיק גמור בדינו. והרשע שהוא רשע גמור מכל צד נחתם לאלתר למיתה. וכן בעל המעשה הטוב שנכשל בעבירה אחת בלבד ונענש עליה למיתה, נכתב ונחתם לאלתר בראש השנה למיתה, כלומר שימות בשנה הזאת או שיחיה בתחלואים רעים חיי צער ויסורין, ונמצא זה רשע גמור בדינו. אע"פ שזה צדיק וזוכה לחיי העולם הבא, והראשון שזכה לחיים רשע גמור ואובד לגמרי, עד שיהיה גדול שבנביאים כשנדון על חטא אחד קל ונענש עליו, נקרא בכאן רשע גמור. ויהיה אחאב שנאמר בו הראית כי נכנע אחאב מפני וגו', נקרא בכאן צדיק גמור.

##### *עולם הבא*

**תוספות מסכת ראש השנה דף טז עמוד ב**

ונחתמין לאלתר לחיים - מדקא חשיב בינוניים משמע דצדיקים קרי למי שזכיותיו מרובים ורשעים גמורים למי שעונותיו מרובים ופעמים הצדיקים נחתמין למיתה ורשעים גמורים לחיים דכתיב ומשלם לשונאיו אל פניו להאבידו (דברים ז)...וכל זה דקרי הכא גבי רשעים מיתה וגבי צדיקים חיים כלומר לחיי העולם הבא.

**חידושי הרשב"א מסכת ראש השנה דף טז עמוד ב**

יש לפרש דחיים ומיתה דקאמר בעולם הבא קאמר אבל בעוה"ז יש צדיק אובד בצדקו ויש רשע מאריך ברעתו. אלא שאני תמה שהרי אפי' רשע גמור כל ימיו ועשה תשובה באחרונה אין מזכירין לו שום רשע מרשעתו וא"כ מאי נחתמין לאלתר, ואפי' צדיק גמור כל ימיו ומרד באחרונה אבד כל הראשונות...הא בחיי העולם הבא הכל הולך אחר שעות סוף ימיו וברוך אל אמת היודע האמת.

**תוספות הרא"ש מסכת ראש השנה דף טז עמוד ב**

הילכך האי חיים ומיתה דקאמר היינו חיי העולם הבא ומיתת העולם הבא, דמאורעות שלו וגזרותיו של שנה זו תלויין בה - שגוזרין על הצדיק גזרות קשות בעולם הזה להפרע ממנו עונותיו ולרשע גוזרין גזרות טובות ליתן לו שכר מצותיו בעולם הזה כדכתיב ומשלם לשונאיו אל פניו להאבידו. הילכך צריך להעלותן בכף מאזנים בכל שנה.

שלש כתות הן ליום הדין. כשיחיו המתים כדמוכח בקרא ואף על פי שכבר נדונו לאחר מיתתן בגן עדן או בגיהנם לפי מעשיהן מ"מ עומדין לדין פעם אחרת שיש שקבלו דינם כבר ויזכו לחיי העולם הבא.

##### *עולם הבא בעולם הזה - רוחניות*

**מכתב מאליהו חלק ב, דף סג**

ג' ספרים נפתחים בראש השנה וכולם לענין הרוחניות וסייעתא דשמיא בשבילה. וכן פירשו התוס' שגדר דין דראש השנה הוא לענין עולם הבא. וכוונתם לענין המדרגה הרוחנית, שהיא תוכן עולם הבא שלו.

**שפתי חיים, מועדים א:ב דיני ראש השנה**

קביעת מהותו הרוחנית הוא הוא הדין בראש השנה על חיי עולם הבא. כמו המושג "בן בית" שאין הוא חייב להיות בבית, אלא אם הוא אינו אורח ושייך לאנשי הבית נקרא "בן בית". וכן לענין מה שאמרו חז"ל "איזהו בן עולם הבא" – אין הכוונה שרק לאחר מותו יזכה לחיי עולם הבא אלא שעכשיו כבר הוא "בן עולם הבא".